DATO / 18.10.2017

REF / bentes

|  |
| --- |
|  |
| Referat |

Referat af møde i Museumsrådet onsdag den 11. oktober 2017,
kl. 14.00 på Det Danske Filminstitut

Til stede: Christian Isak Thorsen (CIK), formand, Gitte Smed (GS) næstformand, Erik Crone (EC), Ida Brændholt Lundgaard (IBL), Jakob Buhl Vestergaard (JBV), DFI, Jens Nielsen Gram (JNG), DFI, Mette Hjort, DFI bestyrelse

Afbud: Jakob Isak Nielsen (JIN)

Referent: Bente Strandhøj BS, DFI

**Dagsorden:**

1. Orientering fra de dialogmøder, der er afholdt i forbindelse med arbejdet med det nye filmforlig, og som har relevans for Museumsrådet v/Jakob Buhl Vestergaard
2. Orientering om status for digitaliseringsprojektet v/Jens Nielsen Gram
3. Orientering om DFIs erhvervelse af rettighederne til Palladiums filmkatalog
4. Diskussion om, hvorvidt referater fra møderne i Museumsrådet fortsat kun skal være interne
5. Eventuelt

CIK indledte med at byde velkommen til Mette Hjort, der er udpeget til DFIs bestyrelse af Museumsrådet.

**1. Orientering fra de dialogmøder, der er afholdt i forbindelse med arbejdet med det nye filmforlig, og som har relevans for Museumsrådet v/Jakob Buhl Vestergaard**

JBV orienterede om de dialogmøder, som har været afholdt med hele branchen rundt om i landet. Blandt emnerne på møderne har været filmarv og filmformidling og filmforståelse for børn og unge.

Omkring filmarv og filmformidling havde der været deltagere fra biografer, biblioteker og museer. Cinemateket fokuserer på at komme mere ud i landet, og det var blevet modtaget meget positivt.

JBV oplyste, at der netop er åbnet en filial af Cinemateket i Øst for Paradis i Aarhus. Der er også tanker om samarbejder med biblioteker og museer.

I denne forbindelse mindede IBL og GS om, at Slots- og Kulturstyrelsen i forvejen har kontakter til biblioteker og museer, og at de gerne vil bistå med kontakt og udbredelse af samarbejde og partnerskaber på tværs af styrelserne mv.

Der var enighed om til næste møde at invitere Pernille Schütz, der er leder af Cinemateket for at høre hendes tanker.

Herefter blev JBVs orientering taget til efterretning.

**2. Orientering om status for digitaliseringsprojektet v/Jens Nielsen Gram**

JNG kunne oplyse, at det snart er to år siden, der var premiere på sitet, Danmark på film, og at der på nuværende tidspunkt har været 150.000 unikke brugere, 400 brugerkommentarer og 10.000 følgere på Facebook.

Sitet bliver opdateret, og ved relanceringen i slutningen af oktober vil der fremover som noget nyt være mulighed for at tilgå det via en tidslinje, hvor digitaliserede dokumentarfilm løbende vil blive tilføjet.

JNG oplyste, at blandt tankerne for fremtiden er flere eksterne samarbejder med museerne, og at der konkret er en dialog med nogle museer.

IBL mindede om, at Slots- og Kulturstyrelsen kan hjælpe med kontakten til museerne og gerne vil skrive til museerne, så alle får mulighed for at deltage og bidrage til sitet.

JNG orienterede om status for digitaliseringsprojektet, hvor der er indkøbt udstyr og ansat eksperter for midlerne på 17 mio. kr. fordelt over 4 år.

Der blev spurgt til planerne for digitaliseringen efter udløbet af den nuværende ekstrabevilling, og det blev oplyst, at uden flere midler vil det gå langsomt, men at det indkøbte udstyr trods alt vil gøre det nemmere og hurtigere end tidligere.

**3. Orientering om DFIs erhvervelse af rettighederne til Palladiums filmkatalog**JBV orienterede om erhvervelsen af rettighederne til Palladiums knap 200 film, som er muliggjort via midler fra Augustinusfondet og AP Møller Fondet.

Det er planen, at Dreyers filmiske univers nu skal ud på Filmcentralen/undervisning, og at der skal udvikles undervisningsmateriale målrettet især gymnasier.

Helt generelt er det ønsket at lade filmene komme ud så bredt som muligt både i Danmark og i udlandet.

Det var et ønske om at tale videre om dette emne på næste møde i Museumsrådet.

**4. Diskussion om, hvorvidt referater fra møderne i Museumsrådet fortsat kun skal være interne**Deltagerne fra Museumsrådet vedtog, at referaterne fra rådsmøderne fremover skal være offentlige og tilgængelige på DFIs hjemmeside.

**5. Eventuelt**Næste møde i Museumsrådet blev fastlagt til den 24. januar kl. 14.00.

Punkter på dagsordenen
- En orientering fra Pernille Schütz om biblioteket og Cinemateket
- Fortsat dialog om rettighederne til Palladiumfilmene
- Koordinering vedrørende fondsmidler

Slutteligt blev der mindet om det årlige rådsmøde den 19. december om eftermiddagen afsluttet med middag.